<classify> WAZIRI Mkuu Kassim Majaliwa ameutaka uongozi wa Taasisi ya Kuzua na Kupambana na Rushwa TAKUKURU ukamilishe mapema uchunguzi dhidi ya madudu, yaliyoibuliwa katika mbio za Mwenge wa Uhuru 2019, wizi uliofanywa na viongozi wa Vyama vya Ushirika vya Msingi vya mazaoAMCOS kwa wakulima wa ufuta na korosho ikiwemo wilaya ya Ruangwa.Aliyasema hayo jana wakati akizindua jengo la Takukuru wilaya ya Ruangwa, lililogharimu zaidi ya Sh milioni 142. Alitoa wito kwa Takukuru kuwa imara na kuweza kutembea kifua mbele katika mapambano hayo. Waziri Mkuu alisema pamoja na Takukuru kuendelea na utekelezaji wa majukumu yao ya kila siku, pia uongozi wa taasisi hiyo ukamilishe mapema utekelezaji wa maagizo mbalimbali ya Rais Dk John Magufuli aliyoyatoa kwao kwa nyakati tofauti. Alisema ameshuhudia kazi nzuri waliyoifanya na wanayoendelea kuifanya, kupitia uchunguzi na ufuatiliaji wa madai ya malipo ya wakulima wa zao la ufuta na korosho. Kamilisheni chunguzi hizi zote kwa wakati ili hatua stahiki za kisheria ziweze kuchukuliwa dhidi ya wale wote waliopatikana na hatia alisema. Alisema rushwa huathiri utekelezaji wa miradi mbalimbali ya maendeleo.Kutokana na ukweli huo, serikali imetoa msukumo wa pekee katika kushughulikia vitendo vya rushwa na ufisadi. Msukumo huo umechangia kwa kiasi kikubwa hususan katika kipindi hiki, utekelezaji wa miradi mikubwa na ya kimkakati kwa ufanisi na kwa wakati alisema. Alisema wananchi wanatakiwa wafahamu kwamba nchi yoyote ambayo rushwa imetamalaki, siyo rahisi kuwa na uwezo wa kiuchumi, utakaoiwezesha nchi hiyo kumudu kulipa madeni ya ndani na ya nje.Kwa mfano, kati ya Julai na Septemba, 2019, Sh bilioni 85.72 zimetolewa ikiwemo Sh bilioni 50 za madai ya pensheni; bilioni 22 za madai ya watumishi wa umma ikiwemo kiinua mgongo kwa wastaafu 3,019 na malimbikizo ya mishahara kwa watumishi 1,435; Sh bilioni 10.24 zimelipa watoa huduma na zaidi ya Sh bilioni 2 kwa ajili ya wakandarasi na wahandisi washauri.Hayo ni matokeo ya jitihada za kupambana na rushwa zinazofanywa na serikali,alisema. Alisema tangu Serikali ya Awamu ya Tano iingie madarakani, imekuwa ikijipambanua na vita dhidi ya rushwa na ufisadi. Hivyo, kitendo hicho cha kuendelea kulipa madeni ni ishara ya mafanikio ya serikali katika jitihada zake za kuzuia na kupambana na rushwa nchini.Alisema tafiti za hivi karibuni zilizofanywa na wadau wa mapambano dhidi ya rushwa na utawala bora kama vile Transparency International TI, MO Ibrahim na Afrobarometer, zinaonesha kuwa kwa miaka mitatu mfululizo, yaani 2016 hadi 2018 Tanzania imeendelea kufanya vyema katika mapambano dhidi ya rushwa na utawala bora. Alisema mafanikio hayo ya kujivunia ni jitihada za Serikali ya Awamu ya Tano inayoongozwa na Rais Magufuli za kusimamia kwa dhati mapambano dhidi ya rushwa kwa usimamizi wa Takukuru, ambayo ndicho chombo kilichopewa dhamana kisheria. Pia aliagiza kuanzishwa kwa vilabu vya kupambana na rushwa katika shule ili wanafunzi waweze kuwa na uelewa na kuweza kutoa taarifa za rushwa. Akizungumzia kuhusu jengo alilolizindia, alisema muhimu kwa taasisi nyeti kama ya Takukuru, kumiliki majengo yake yenyewe. Kuhusu hali ya majengo ya ofisi za Takukuru katika ngazi ya mikoa na hata wilaya, alimwagiza Naibu Waziri wa Nchi Ofisi ya Rais Menejimenti ya Utumishi wa Umma na Utawala Bora, Dk Mary Mwanjelwa alishughulikie suala hilo.Kwa upande wake, Kaimu Mkurugenzi Mkuu wa Takukuru, John Mbungo alisema jengo hilo limejengwa kwa muda wa miezi saba kuanzia Juni 11 mwaka 2018 na kukamilika Januari mwaka 2019.Hadi kufikia hatua hii ya uzinduzi, jengo hili limegharimu Sh 142,857,142. Akizungumzia kuhusu uchunguzi, kiongozi huyo alisema kwa kipindi cha mwaka 2019, Takukuru imefanya uchunguzi kwenye tuhuma kubwa ikiwemo ya utekelezaji wa maagizo ya Rais Magufuli aliyoyatoa Oktoba 15, 2019 kwenye mkutano wa hadhara uliofanyika wilayani Ruangwa.Kupitia uchunguzi ule, tumebaini kwamba zaidi ya AMCOS 30 vya Mkoani Lindi ziliwadhulumu wakulima wa zao la ufuta Sh bilioni 1.23. Kupitia uchunguzi huo tuliwakamata na kuwahoji zaidi ya viongozi 300 wa AMCOS zilizokuwa zinahusika katika dhuluma hii. Tulifanikiwa kuokoa zaidi ya Sh bilioni 1.042. Fedha hizi zilikuwa ni mali ya wakulima wa ufuta ambao walidhulumiwa fedha hiyo na viongozi wa AMCOS,alisema.Mbungo alisema pamoja na kufanikiwa kujenga majengo ya ofisi za Takukuru katika wilaya saba, bado taasisi hiyo inakabiliwa na uhaba wa majengo ya kudumu ya ofisi. Alisema Takukuru ina jumla ya ofisi 28 za mikoa na ofisi 117 za wilaya. Naye, Mwanjelwa alisema serikali imedhamiria kuendeleza mapambazo dhidi ya rushwa, hivyo uzinduzi wa jengo hilo ni miongozi mwa harakati hizo.  <topic>: KITAIFA 